
Online csalások felderítését elősegítő rendszer

Dolgozatom célja annak bemutatása, hogy az online térben elkövetett csalások milyen sajátos jellemzőkkel bírnak, amik a nyomozó hatóságok számára kihívást jelentenek a büntetőeljárások lefolytatása során. Be kívánom mutatni továbbá, hogy az online térben, a használtcikk piacokon üzletszerűen elkövetett csalások, az elkövetői oldalról milyen kompetenciákat igényelnek, milyen „előnyökkel” járnak és, mik azok az egyszerű, kiemelkedő informatikai tudás nélkül is végrehajtható műveletek, amik a hatóság munkáját megnehezítik. Ezt követően a nevezett bűncselekmények térnyerését, valamint a nyomozásuk során releváns jogi szabályozókat mutatom be röviden.
A fentieket követően egy olyan rendszert szeretnék bemutatni, ami álláspontom szerint segítséget nyújthatna a bűnüldöző szerveknek az ilyen jellegű bűncselekmények felderítésében.
Véleményem szerint egy egységes adatbázis segítségével az online használtcikk piacokon üzletszerűen elkövetett csalások már a kezdeti fázisban felismerhetők lennének. Azokat még a korai szakaszban meg lehetne állítani, ezzel növelve a felderítés és a vagyonvisszaszerzés eredményességét. Egy ilyen rendszerrel az eljárás lefolytatása szempontjából fontos tényezők (például: elkövetés helye, kárérték, jogi minősítés, stb.) már az eljárás elején megállapíthatóak lennének. Továbbá elkerülhetőek lennének az illetékességi viták és az azokból származó adminisztratív terhek, párhuzamos eljárások és időveszteségek.
A korai eredményes elfogással a sértettek száma csökkenthető, ami növeli a szubjektív biztonságérzetet és elrettentő erőt jelent az elkövetők számára. Véleményem szerint egy ilyen rendszer alkalmazása, ideális esetben a bűncselekményszám csökkenésével járna



